गिबियावनो सुबुंसारनि बिमा-बिफाखौ जों दायनिगिरि होनना बुंग्रोनो नांगोन मान होनोब्ला जुलि लाब्लाल’ जानाय नङा, जुलिनि उनाव जोनोम होनाय गथ’ गथाइखौ मोजाङै जाहोनो लोंहोनो गानहोनो जोमहोनो हानांगोन। दुगैयै लोबै गेदेर गोलाव खालामना उन्दै बैसोनिफ्रायनो गथ’ गथाइनि सावस्रिखौ गोगो देहानि साबखांहोनाय, फरायसालियाव फरायहोनायाव जोबोर सांग्रां जानाय, जोथोन लानाया साफ्रोमबो बिमा-बिफानिनो गिलिर बिबान। बेफोरनि थाखाय नखरनि रांखान्थि बिदाथिखौ जेरै हागौ गोगोम आरो साबखांहोनो नाजानाया बिमा-बिफानि मावनांगौ बिबाना गिलिरथार। मानोना रांखान्थि बिथाथिया मोजां नङाब्ला गथ’ गथाइखौ सोलोंथाइ लाहोनायाव थोजासे रांखाउरिनि गोनां जाहैयो। जों नुनो मोनो गोबां नखरनि बिमा-बिफाया एबा बिगुमाफोरानो इयुनाव जानो गोनां बेराम-खामाराव आरो गथ’ गथाइनि सोलोंथाइ लानायाव गोनां जाहैनो हानाय रां-रुफाखौ मोनस’नो रां दोनथुमनो हाथाव समाव गरसेबो फैसा दोनथुमलाङियाव थामहिनबा नायै-बेदरै, जौयै जाजोबनायाव एबा दाउब’फोरबादि जेसेनो मोनो हेसेनो उदै बुगार बुगार जानाय आखलनि थाखायनो गोबां बर’ नखरानो रां-रुफा गैजारोङि जानाङो। बिदिखायनो आथिखालाव अनलाइनजों सोलोंथाइ लानो आरो आनजाद होनो बाहायनाय राहाफोरखौ जेरै कम्पिउटार, लेपटप, इनड्रइड स्मार्ट फ’न आरिखौ गावबागावनि गथ’ गथाइनो जगाइनो हायाखै। मानोना बेफोर बेसाद बायनो रोजा रोजा गोबां रांनि गोनांथि जायो। गुबैयै स्मार्ट मबाइलनि बेसेना खमैबो 7-8 रोजा रां नङाब्ला बायनो हाया। बिदिब्ला सुबुंसारनि बादि दुखिया नखरनि बिमा-बिफाया जायहा बायह’-जिह’, न-बां, बिदि बोथिसे जाना बोथिसे रानना थानाय बिगुमाया बोरै, मा राहाजों एसेबां रोजा रोजा रां खरसा खालामना बायनो हालायखो? हागौमोन बिमा-बिफाया आं गोजौआव बुंबोनाय बादि रां बुथुमनाय-दोनथुमनायाव सांग्रां आरो सोलोंगोरा जानायमोनब्ला। दिनैनि मुगायाव7 हाजार रांनि स्मार्ट फ’न होना सुबुंसार बायसा मेलेमगोनांथार फरायसाखौ नखरा एबा सुबुंसमाजा बेसेनगोनां सुबुङारि सम्पद हिसाबै मोननो हागौमोन। नाथाय मेलेमगोनां बेसेनगोनां सुबुंसारखौ जों सानस’ना मोनदाङाखैसै। बेनि थाखाय जों सुबुंसारा फरायनाय टुक्राझार जौसिन फरायसालिनि मेनेजिं कमिटि, फोरोंगिरिफोरखौ गुबैयै फरायसालिनि गाहाइ फोरोंगिरि गोरायुं बिथांमोनखौ जोंनि नोजोराव बांसिन दायनिगिरि होनना बुंथारनांगोन। फरायसालिनिनो सोरबा सासे फोरोंगिरिया मिडियायाव बुंफोरनाय नुदोंमोन। बिथाङा बुंनाय बादिब्ला सुबुंसारा मेलेमगोनां फरायसामोन। बोसोरारि आनजादफोरा 70% निफ्राय 80%  पारसेन्टनिबो बारा नम्बर मोनबोनाय खोथाखौ फोरमायदोंमोन।